Document ID: 32009R0409

KOMISIJOS REGLAMENTAS (EB) Nr. 409/2009
2009 m. gegužės 18 d.
kuriuo nustatomi perskaičiavimo koeficientai ir pateikimo formų kodai, naudojami Bendrijoje perdirbtų žuvų svoriui perskaičiuoti į žuvų gyvąjį svorį, ir kuriuo iš dalies keičiamas Komisijos reglamentas (EEB) Nr. 2807/83
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. spalio 12 d. Tarybos reglamentą (EEB) Nr. 2847/93, nustatantį bendros žuvininkystės politikos kontrolės sistemą (1), ypač į jo 5 straipsnį,
kadangi:
(1)
Įgyvendinant 1983 m. rugsėjo 22 d. Komisijos reglamentą (EEB) Nr. 2807/83, nustatantį išsamias informacijos apie valstybių narių žuvies sugavimus registravimo taisykles (2), paaiškėjo, kad yra skirtumų, dėl kurių kyla Bendrijos teisės aktų taikymo bei vykdymo problemų ir kurie turėtų būti pašalinti, ypač suderinant valstybių narių naudojamus šviežių žuvų svorio perskaičiavimo koeficientus.
(2)
Siekiant pašalinti užregistruotų duomenų aiškinimo neaiškumus ir sudaryti sąlygas veiksmingiau kontroliuoti valstybių narių sužvejotų žuvų kiekį, reikėtų nustatyti apdorotų žuvų pateikimo kodus.
(3)
Bendrijoje nustačius vienodus perskaičiavimo koeficientus, būtų užtikrintas suderinamumas apskaičiuojant kiekvienos šalies pagal kvotą sužvejojamų žuvų kiekį, veiksmingesnė informacijos teikimo įpareigojimo vykdymo kontrolė ir standartizuoto leistino nuokrypio apskaičiavimo būdo naudojimas.
(4)
Siekiant teisingai taikyti žuvų svorio perskaičiavimo koeficientus, turėtų būti naudojami tik Maisto ir žemės ūkio organizacijos (MŽŪO, angl. FAO) nustatyti trijų raidžių žuvų rūšių kodai. Todėl reikėtų atitinkamai iš dalies pakeisti Reglamentą (EEB) Nr. 2807/83.
(5)
Šiame reglamente numatytos priemonės atitinka Žuvininkystės ir akvakultūros komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas
Siekiant kontroliuoti sužvejojamų žuvų kiekį, šiame reglamente nustatomi perskaičiavimo koeficientai ir pateikimo formų kodai, Bendrijoje naudojami perdirbtų žuvų svoriui perskaičiuoti į žuvų gyvąjį svorį.
2 straipsnis
Taikymo sritis
Šis reglamentas taikomas Europos Sąjungos vandenyse žvejojančiuose Bendrijos žvejybos laivuose arba trečiųjų valstybių laivuose laikomiems arba iš šių laivų iškrautiems ar perkrautiems žuvininkystės produktams.
3 straipsnis
Apibrėžtys
Šiame reglamente vartojamų terminų apibrėžtys:
a) Bendrijos žvejybos laivas- su valstybės narės vėliava plaukiojantis ir Bendrijoje registruotas žvejybos laivas;
b) žuvis- bet kuris jūros gyvūnas, kuriam taikomi leidžiamo sužvejoti žuvų kiekio apribojimai;
c) pateikimo forma- laive iki iškrovimo laikomų žuvų perdirbimo forma, nurodyta I priede;
d) bendra pateikimo forma- dviejų arba daugiau tos pačios žuvies dalių pateikimo forma;
e) bendras leidžiamas sužvejoti kiekis (BLSK)- kasmet sužvejoti ir iškrauti leidžiamas kiekvieno ištekliaus žuvų kiekis;
f) kvota- Bendrijai arba valstybėms narėms skirta BLSK dalis;
g) perdirbimo būdas- žuvų konservavimo būdas (šviežios ir šviežios sūdytos).
4 straipsnis
Bendrieji principai
1. II ir III prieduose išdėstyti perskaičiavimo koeficientai Bendrijoje naudojami perdirbtų žuvų svoriui perskaičiuoti į žuvų gyvąjį svorį.
2. Nukrypstant nuo 1 dalies, jei regioninius perskaičiavimo koeficientus yra nustačiusios regioninės žuvininkystės valdymo organizacijos, kurių susitariančioji šalis arba bendradarbiaujančioji, bet ne susitariančioji, šalis yra Europos bendrija, arba regionai ar pakrančių regionai, su kuriais Europos bendrija yra sudariusi susitarimą dėl žvejybos trečiųjų valstybių vandenyse, naudojami tų organizacijų arba regionų nustatyti perskaičiavimo koeficientai.
3. Jei tam tikrų rūšių žuvų ir pateikimo formų Bendrijos arba regioniniai perskaičiavimo koeficientai nenustatyti, naudojamas vėliavos valstybės narės nustatytas perskaičiavimo koeficientas.
5 straipsnis
Skaičiavimo būdas
1. Žuvų gyvasis svoris gaunamas perdirbtų žuvų svorį padauginus iš 4 straipsnyje kiekvienai žuvų rūšiai ir pateikimo formai nurodytų perskaičiavimo koeficientų.
2. Jei naudojama bendra žuvų pateikimo forma, taikomas tik vienas perskaičiavimo koeficientas, priskirtas vienai iš bendros žuvų pateikimo formos dalių.
6 straipsnis
Laivo kapitono naudojami perskaičiavimo koeficientai
1. Įrašydamas duomenis laivo žurnale, nurodytame Reglamento (EEB) Nr. 2847/93 6 straipsnyje, Bendrijos žvejybos laivo kapitonas naudoja 4 straipsnyje nurodytus perskaičiavimo koeficientus:
a)
žvejybos laive laikomų žuvų gyvajam svoriui apskaičiuoti,
b)
iškrautų žuvų gyvajam svoriui apskaičiuoti.
2. Jei, žvejybos laivo kapitono nuomone, Reglamento (EEB) Nr. 2847/93 8 straipsnyje nurodytoje iškrovimo deklaracijoje arba Reglamento (EEB) Nr. 2807/83 2 straipsnyje nurodytoje perkrovimo deklaracijoje būtina nurodyti pateikimo kodą „OTH“ (kita), laivo kapitonas tiksliai nurodo, kas apibūdinama sąvoka „kita“.
7 straipsnis
Bendrijoje valstybių narių valdžios institucijų naudojami perskaičiavimo koeficientai
Kad galėtų kontroliuoti pagal kvotas sužvejojamų žuvų kiekį, valstybių narių institucijos, apskaičiuodamos iškrautų žuvų gyvąjį svorį, naudoja 4 straipsnyje nurodytus Bendrijoje taikomus perskaičiavimo koeficientus.
8 straipsnis
Reglamento (EEB) Nr. 2807/83 pakeitimai
Reglamento (EEB) Nr. 2807/83 1 straipsnio 4 dalis pakeičiama taip:
„4. Naudotos žūklės priemonės ir sužvejotų žuvų rūšys atitinkamose laivo žurnalo eilutėse registruojamos naudojant VI priede nurodytus žuvų rūšių kodus ir Maisto ir žemės ūkio organizacijos (FAO) nustatytus trijų raidžių kodus.“
9 straipsnis
Įsigaliojimas ir taikymas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Jis taikomas nuo 2010 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. gegužės 18 d.

Labels: 0
3
17
6